da en en en fr de da id da nb da da da da da nb nb da de en en
Endnu en storsejr til De Gamle - Svanholm Cricketklub
Lørdag d. 17. august 2013 kl. 11:20 af Henrik Pfaff
Tilsyneladende har sommerferien været en god pause, hvor De Gamles stormtropper, med Morten 'Taber Næsten Altid Lodtrækningen' Petersson i spidsen som holdets anfører og stor-strateg, igen hjemførte en solid sejr - denne gang gik det så ud over referentens bysbørn fra Albertslund.
Som det da også fremgår af ovenstående lagde Morten hårdt ud med at lægge sig fladt ned og overgive retten til at vælge gærde- eller marktur til modstanderne. Hvorfor bliver man da ikke spor overrasket? Dog med den lille gevinst til ham, at det lykkedes for ham at snakke overne ned til 20 pr. innings.
Udfaldet var da også som forventet, idet vi måtte i marken først. Flemming Søegaard (1 for 19) og Allan From (0 for 21) bowlede deres tilladte 5 overs hver, og var med tæt og god kastning i stand til holde deres score på et ganske fornuftigt niveau. Afløserne Jan Overgaard (2 for 28) og Søren Vestergaard (1 for 24) fortsatte med at gøre livet surt for Albertslunds gærdespillere. Det afstedkom da også, at vi faktisk blev færdige før tid, nemlig på godt 18 overs. 92 point kunne det dermed blive til for Albertslunds tropper, hvilket ikke var nogen alarmerende score, når vi så, hvem vi havde med til at føre sig frem med det store festfyrværkeri.
Friske og frejdige gik nu Allan Majgaard (27*) og 'Captain te loser' Morten (25*) til gærdet og i løbet af ganske kort tid (6. over) havde begge igen forladt gærdet for at give plads til Kenneth Schwaner-Hansen (21*) og Michael Petersson (17*), der gjorde arbejdet færdig på 1. bold i 14. over. 93 for 0 lød totalen hermed på, selv om Kenneth og Michael ihærdigt forsøgte at løbe videre efter det 1. point, som var det vi på det tidspunkt manglede, for at løbe en 4. hjem på tavlen. Men næh-næh, den gik ikke over for den skarpsindige skriver. En pudsighed i forbindelse med kampen var, at de 4, der ikke kastede, var de 4, der battede sejren hjem. Så alle kom så at sige til fadet (og senere også fadøllet) i denne kamp.
Nu stod den så på et velfortjent bad på denne lune sensommerdag, hvorefter det ikke kunne gå stærkt nok med at frekventere baren, hvor det lifligt skummende og kolde fadøl ventede, da Morten var vært for at læske spillernes tørstige halse, idet han i kampen mod Ishøj umiddelbart før sommerpausen passerede 2000 Old Boys-points. Alle var da også enige om, at gratis øl smager virkelig godt. Efterfølgende er det lykkedes Kenneth at runde 1000 point, hvilket skete i den 2 gange udsatte kamp mod KB/Soraner. Ud over dette har Søren været så ufin at passere 700 Mammut-gærder i en 1.-holdskamp mod Nørrebro i afvigte weekend. Sådan noget bliver helt sikkert husket af de gamle ronkedorer på Old Boys-holdet, Søren! Men mon ikke vi kan bestikkes til at glemme sådan en ufin handling?
Albertslund 92 for 5 på 18,1 overs
Svanholm 93 for 0 på 13,1 overs
Fra en forventnings'fuld' referent